ไฟแนนเชียลไดเจสต์
ROJNA ซื้ออุตสาหกรรมปลวกแดง 443 ล.
3 เม.ย. 2555

ROJNA ซื้ออุตสาหกรรมปลวกแดง 443 ล.
คณะกรรมการ บริษัท สวนอุตสาหกรรมโรจนะ (ROJNA) มีมติให้ซื้อหุ้นทั้งหมดของบริษัท สวนอุตสาหกรรมปลวกแดง คาดว่าใช้เงินลงทุนจำนวน 443.73 ล้านบาท เพื่อได้ที่ดินจำนวน 528.25 ไร่ ทำให้บริษัทขยายโอกาสการทำธุรกิจในพื้นที่ด้านตะวันออก
สำหรับบริษัท สวนอุตสาหกรรมปลวกแดง ยังไม่ได้ประกอบกิจการ ณ วันที่ 31 ธ.ค. 2553 ขาดทุนสุทธิ 3.73 ล้านบาท มีสินทรัพย์รวม 59.37 ล้านบาท หนี้สินรวม 0.10 ล้านบาท ส่วนของเจ้าของ 59.37 ล้านบาท มูลค่าตามบัญชี 8.47 บาทต่อหุ้น
BCP เดินหน้าโรงไฟฟ้าแสงอาทิตย์
นายอนุสรณ์ แสงนิ่มนวล กรรมการผู้จัดการใหญ่ บริษัท บางจากปิโตรเลียม (BCP) แจ้งความคืบหน้าสถานการณ์โครงการผลิตไฟฟ้าจากเซลล์แสงอาทิตย์ เฟส 1 ขนาด 38 เมกะวัตต์ ที่ อ.บางปะอิน จ.พระนครศรีอยุธยา หลังจากสถานการณ์น้ำท่วมโครงการผลิตไฟฟ้าจากเซลล์แสงอาทิตย์ ขนาด 8 เมกะวัตต์ ได้กลับมาดำเนินการตามปกติ โดยสามารถผลิตและจำหน่ายไฟตั้งแต่วันที่ 2 เม.ย. 2555
ส่วนโครงการผลิตไฟฟ้าจากเซลล์แสงอาทิตย์ ขนาด 30 เมกะวัตต์ ซึ่งอยู่ระหว่างก่อสร้าง คาดว่าจะสามารถผลิตและจำหน่ายไฟภายในเดือน ก.ค. 2555
เอฟแอนด์เอส 79 เก็บ VIBHA เฉียด 4%
บริษัท เอฟแอนด์เอส 79 รายงานการได้มาหุ้นบริษัท โรงพยาบาลวิภาวดี (VIBHA) จำนวน 3.92% ส่งผลให้มีหุ้นทั้งหมด 7.91% ของทุนชำระแล้ว เมื่อวันที่ 29 มี.ค.ที่ผ่านมา
สำหรับบริษัท เอฟแอนด์เอส 79 ปัจจุบันเป็นผู้ถือหุ้นใหญ่ของ VIBHA และบริษัท โรงพยาบาลรามคำแหง (RAM) ได้ซื้อหุ้น VIBHA จำนวน 41.11 ล้านหุ้น โดยยอมจ่ายในราคาสูงถึง 7.40 บาท เทียบราคาปิดล่าสุดที่ 7.05 บาท
MBKET ขายคืน 2.5 หมื่นหุ้น
บริษัทหลักทรัพย์ เมย์แบงก์ กิมเอ็ง (MBKET) ขายหุ้นคืนตลาดหลักทรัพย์จำนวน 25,300 หุ้น ในราคาหุ้นละ 15.40 บาท เป็นเงิน 389,620 บาท คงเหลือหุ้นที่ยังไม่ได้ขายจำนวน 126,300 หุ้น หรือ 0.02% มูลค่า 864,491 หุ้น ซึ่งครบกำหนดจะต้องจำหน่ายภายในวันที่ 24 เม.ย. 2555